**Z A P I S N I K**

**SA 21. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 10. srpnja 2019.

21. sjednica Gradskog vijeća Grada Ivanić-Grada održana je dana 10. srpnja 2019. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi – Laura Sadiković – savjetnica za pravne poslove

Prisutni članovi Gradskog vijeća:

Željko Pongrac, Branko Petrinec, Željko Brezovečki, Milica Piličić, Sanda Špoljarić Carević, Ivica Kozjak, Krešimir Ceranić, Goran Leš, Lovorko Matković, Irena Fučkar, Stjepan Klak, Krešimir Malec, Mirna Češković, Drago Dianek, Davor Srebačić

Ostali prisutni:

1. Javor Bojan Leš - Gradonačelnik Grada Ivanić-Grada
2. Tomislav Cuvaj - zamjenik Gradonačelnika Grada Ivanić-Grada
3. Tihana Vuković Počuč - privremena pročelnica Upravno odjela za lokalnu samoupravu, pravne poslove i društvene djelatnosti
4. Milivoj Maršić - pročelnik Upravnog odjela za financije, gospodarstvo, komunalne djelatnosti i prostorno planiranje
5. Tomislav Abramović - viši stručni suradnik - glavni komunalni redar
6. Laura Sadiković – savjetnica za pravne poslove
7. Sandra Abramović – voditeljica Odsjeka za komunalne djelatnosti, komunalnu infrastrukturu i prostorno planiranje
8. Martin Madaras – viši stručni suradnik za projekte i fondove Europske unije
9. Mario Mikulić – direktor t.d. Komunalni centar Ivanić-Grad d.o.o.
10. Tomislav Masten – direktor t.d. Vodoopskrba i odvodnja Zagrebačke županije d.o.o.
11. Dražen Malec – ravnatelj Pučkog otvorenog učilišta Ivanić-Grad
12. Igor Mužina – tajnik Gradske zajednice športskih udruga Ivanić-Grad
13. Dario Kezerić – zapovjednik Javne vatrogasne postrojbe Grada Ivanić-Grada
14. Kristjan Tomaj - predstavnik albanske nacionalne manjine
15. Pero Krnjaić - predstavnik srpske nacionalne manjine
16. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 21. sjednicu te konstatirao kako je sjednici od ukupno 17 trenutno prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 20. sjednice Gradskog vijeća Grada Ivanić-Grada.

Predsjednik Gradskog vijeća Grada Ivanić-Grada – zaprimio sam prije sjednice prijedlog za dopunom dnevnog reda, radi se o točci – prijedlog i donošenje Odluke o davanju suglasnosti Javne vatrogasne postrojbe Grada Ivanić-Grada za dugoročno zaduživanje kod Privredne banke Zagreb d.d. Dostavljen vam je na stol predmet, odnosno ova Odluka, vrlo je hitna i nužna kako bi se moglo nabaviti to vozilo.

Gradsko vijeće jednoglasno je prihvatilo prijedlog da se predmetna točka uvrsti u dnevni red sjednice.

Predsjednik Gradskog vijeća – nadalje, sukladno čl. 69. Poslovnika predlažem da se izmijeni redoslijed točaka dnevnog reda, na način da se točka 10.) Razmatranje prijedloga i donošenje Odluke o davanju suglasnosti trgovačkom društvu Vodoopskrba i odvodnja zagrebačke županije d.o.o. za dugoročno zaduživanje kod Europske banke za obnovu i razvoj stavi kao točka 1.) dok se sve ostale točke pomiču za jedno mjesto do točke 10.

Gradsko vijeće jednoglasno je prihvatilo prijedlog predsjednika Gradskog vijeća Grada Ivanić-Grada.

Gradsko vijeće jednoglasno je usvojilo sljedeći

**D N E V N I R E D**

**0. Aktualni sat**

**- Informacija komunalnog redarstva o izvršenim nalozima u periodu od posljednje sjednice Gradskog vijeća Grada Ivanić-Grada,**

**1. Razmatranje prijedloga i donošenje Odluke o davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Europske banke za obnovu i razvoj,**

**2. Razmatranje prijedloga i donošenje Odluke o izradi IV. izmjena i dopuna Prostornog plana uređenja Grada Ivanić – Grada,**

**3. Razmatranje Financijskog izvješća i Izvješća o radu Pučkog otvorenog učilišta Ivanić-Grad za 2018. godinu i donošenje Zaključka o prihvaćanju istog,**

**4.. Razmatranje Financijskog izvješća i Izvješća o radu Gradske zajednice športskih udruga Ivanić-Grada za 2018. godinu i donošenje Zaključka o prihvaćanju istog,**

**5.. Razmatranje Financijskog izvješća i Izvješća o radu Javne vatrogasne postrojbe Grada Ivanić-Grada za 2018. godinu i donošenje Zaključka o prihvaćanju istog,**

**6. Razmatranje prijedloga i donošenje Odluke o dopuni Odluke o osnivanju Javne vatrogasne postrojbe Grada Ivanić-Grada,**

**7. Razmatranje Financijskog izvješća i Izvješća o radu Vatrogasne zajednice Grada Ivanić-Grada za 2018. godinu i donošenje Zaključka o prihvaćanju istog,**

**8. Razmatranje prijedloga i donošenje Odluke o ustrojstvu Grada Ivanić-Grada,**

**9. Razmatranje prijedloga i donošenje:**

1. **Izvješća o Izvršenju Programa građenja objekata i uređaja komunalne infrastrukture u 2018. godini**
2. **Izvješća o Izvršenju Programa održavanja komunalne infrastrukture u 2018. godini,**

 **10. Razmatranje prijedloga i donošenje Odluke o zaključenju Sporazuma o suradnji na projektu razvoja telekomunikacijske infrastrukture širokopojasnog pristupa u područjima u kojima ne postoji dostatan komercijalni interes za ulaganja, prihvatljivog za financiranje iz EU fondova,**

**11. Razmatranje prijedloga i donošenje Odluke o neprihvaćanju ponude za kupnju nekretnine u Poduzetničkoj zoni Ivanić-Grad Sjever – Zoni 6,**

**12. Razmatranje prijedloga i donošenje Odluke o izmjeni i dopuni Odluke o prodaji robe izvan prodavaonica na području Grada Ivanić-Grada,**

**13**. **Razmatranje prijedloga I donošenje Odluke o davanju suglasnosti Javnoj vatrogasnoj postrojbi Grada Ivanić-Grada za dugoročno zaduživanje kod Privredne banke Zagreb d.d.,**

**14. Razno**

Rad prema utvrđenom dnevnom redu.

**0. TOČKA**

g. Tomislav Abramović – Ukratko ćemo proći po pitanjima sa 20. sjednice koja su bila komunalne tematike, ono što smo mi kroz Odjel odradili, eventualno informacija dodatno, a tiče se komunalne problematike, na kraju ću spomenuti šta se radilo u ovom periodu od mjesec dana od 04.06. do današnjeg dana. Znači, ono što je bilo pitanje gospodina Brezovečkog je uređenje dječjeg igrališta kod DM-a, dakle tu možemo reći evo da smo sa preciznim datumom dakle 20.3. je bio izdan nalog Komunalnom centru da se to igralište uredi. S obzirom da Komunalni centar to nije odradio u jednom periodu u kojem smo mi to odredili navedeni nalog je storniran te su predmetni radovi uređenja igrališta naručeni putem drugog izvođača. Dakle, izvršili smo obilazak, utvrđeni su prioriteti i evo ovih dana bi trebalo započeti izvođenje radova, znači radove će izvoditi tvrtka Gradnja Lipovec d.o.o. koja je dala i ponudu za izvođenje samih radova. Šta se tiče drugog pitanja gospodina Brezovečkog to je Odluka o vođenju pasa kroz grad, nadležnost i pitanje kontrole. Dakle sukladno našoj Odluci o uvjetima i načinu držanja kućnih ljubimaca i načinu postupanja s napuštenim i izgubljenim životinjama koja je objavljena u Službenom glasniku br 8 iz 2017. godine nadležnost kontrole provođenja odredba Odluke ima komunalno redarstvo, Veterinarska inspekcija i u svom dijelu i stočarska inspekcija. Mi ono što znači stalno smo u jednom kontaktu sa Veterinarskom inspekcijom i provodi se ta nadzor na terenu i ono što je sad jedan dogovor znači da se u slijedećih mjesec dana napravi, odnosno u toku ovog sedmog mjeseca ciljane akcije na lokaciji gdje smo imali pojačanu pojavu životinja, odnosno pasa bez nadzor. Znači govorim primarno o području Zajčićeve ulice, tu centra i tako, znači čisto da se iskontrolira način postupanja vlasnika sa tim psima, odnosno da li su ti psi pod nadzorom, da li su oni čipirani, da li su cijepljeni i na neki način poštivanje svih ostalih odredaba te naše Odluke. Treće pitanje bilo je sanacija bankina i bile su navedene ulice Kolodvorska, Andigolska, Opatinečka. Dakle, tu isto možemo konkretno sa datumima, dakle 21. svibnja 2019. Izdan je nalog Komunalnom centru da se sanira ta bankina primarno u Opatinečkoj ulici gdje je bila i prijava građana, ali smo još i dodali i Kolodvorsku ulicu, Ulicu Stjepana Gregorka, Hercegovačku i Naftalansku. Do danas je izvršena ta sanacija bankina u Opatinečkoj ulici i djelomično u Kolodvorskoj, a šta se tiče odvojka Andigolske ulice on je predviđen u nasipavanju tucaničkih cesta, dakle to sad ovih dana imamo završnu obradu svih obilaska terena, zahtjeva mjesnih odbora, dakle još imamo i neke obilaske po mjesnim odborima i onda kad se utvrdi obim radova onda će se pristupiti cjelovitom rješenju pa i taj odvojak Andigolske će biti riješen u sklopu toga. Četvrto pitanje na prošloj sjednici od strane gospodina Brezovečkog je bila sanacija prekopa u ulici Kralja Tomislava kod kuće Bahlen, dakle taj predmetni prekop je nastao nakon što se spomenuta kuća spajala na telekomunikacijsku mreži i u međuvremenu mi smo kontaktirali samog izvođača i u međuvremenu je ta površina sanirana, dakle asfaltirana i problem je možemo reći riješen. Peto pitanje je bilo način sanacije površina betonom, znači bile su spomenute lokacije ulice Sloboda oko slivnika, Dubrovačka kod zgrade kućni broj 10b, Zajčićeva ulica, i prije smo već spominjali, evo sad smo i napomenuli konkretno znači na svim tim navedenim lokacijama vršeni su radovi sanacije propada ili u samom kolniku ili prorada na izgrađenom cijevnom propustu i u startu smo mi dogovorili da se te lokacije saniraju na način da se izvrši stabilizacija, izbetonira podloga, a onda se taj zadnji sloj ako nema asfalta da se napravi sa betonom koji će se ukloniti u onom trenutku kad ide asfaltiranje. Ovih dana ide asfaltiranje, znači krpanje udarnih rupa i te lokacije će biti sanirane, znači Komunalni centar je obaviješten o svim tim lokacijama. Što se tiče nabave i postave tabli, te prometnih znakova, koje je bilo također u pitanju gospodina Brezovečkog, dakle nalog za izradu tih putokaznih tabli za Visoku školu i za gradsku streljanu izdan je prema Komunalnom centru 22.05.2019. godine. Kada te table budu izrađene i nabavljene, odnosno kada će Komunalni centar njih imati kod sebe onda ćemo prema utvrđenim lokacijama postaviti na to mjesto na području grada na prilazima prema ovim institucijama. Tkođer je bilo na tom pitanju naznačena i problematika postavljenih znakova koji obilježavaju određene lokacije na području Grada i da nisu postavljene sukladno pravilima. To smo mi utvrdili, radilo se o Turističkoj signalizaciji koju je izvodila, odnosno naručila Turistička zajednica i mi smo prema njima reagirali da to riješe u najkraćem mogućem roku. To još do danas nije riješeno tako da ćemo ako neće ići na ovako jedan obavijesnu obavezu onda će ići i putem naloga za izvršenje. Što se tiče pitanja koje je postavio gospodin Branko Petrinec, a tiče se špricanja komaraca na području Grada Ivanić-Grada, znači do sada smo imali tri akcije tretiranja komaraca, ovih dana je u planu i četvrta akcija. Akciju provodi Komunalni centar putem podizvođača znači ovlaštene tvrtke za obavljanje te djelatnosti. Vezano na tu problematiku u Gradskoj upravi smo imali sastanak gdje je bio prisutan i direktor trgovačkog društva Škarda i direktor trgovačkog društva Komunalni centar i ispred Grada je bio predsjednik Gradskog vijeća i zamjenik gradonačelnika gospodin Cuvaj gdje smo u stvari razgovarali o svim problemima koji su primjetni bili kod usluge dezinsekcije na području Grada i onda su usvojeni određeni zaključci koji su u vidu dopisa dostavljeni Komunalnom centru i Škardi kao izvođaču radova i evo kod zadnje akcije bila je i malo pojačana kontrola izvođenja radova i mislimo da su evo više-manje odrađeni radovi ipak puno bolje nego što ej to bilo prije i evo nadamo se da će takva praksa biti i već kod ove slijedeće akcije. Gospodin Krešimir Ceranić je postavio tri pitanja sanacije kolnika na ulazu u Gorenci, dakle to je prekop koji je nastao od strane trgovačkog društva Ivaplin, znači u cilju spajanja objekta sportske dvorane na plinsku mrežu. u međuvremenu mi smo obišli cijelu lokaciju zajedno sa predstavnikom Ivaplina, znači u razgovoru i jednoj obavijesti da su obavezni to odraditi u najkraćem roku dobili smo evo obavijest iz Ivaplina da će predmetna sanacija biti izvršena ovih dana od strane njihovog podizvođača, isto trgovačkog društva Gradnja Lipovec d.o.o.. Gospodin Ceranić je spomenuo i grafite na objektu društvenog doma. Ti grafiti su bili također navedeni u jednoj obavijesti, odnosno obavezi prema Komunalnom centru, međutim isto nisu bili u jednom roku koji je ostavljen izvršeni pa je nalog storniran i naručeni su od strane podizvođača i sada čekamo ovih dana da se to sanira, znači da se proboji fasada na društvenom domu. Treće pitanje je bila odvodnja iz objekta mljekare gdje evo te predmetne radove je u stvari predsjednik MO-a dogovarao direktno sa predstavnikom trgovačkog društva Komunalni centar pa evo tu nekako nisu bili izvršeni radovi u nekakvim dogovorenim rokovima, ali evo mi smo razgovarali zajedno sa Komunalnim centrom i evo ovih dana tamo će biti izrađena ta jedna prihvatna šahta gdje će se u stvari onda spojiti sam taj odvod iz mljekare. Gospodin Krešimir Malec je postavio pitanje zamjene javne rasvjete, znači bili su nekakvi još dodatni rok završetka, da li su gotovi radovi ili ne, bila je naznačena i problematika u Donjem Šarampovu križanje Kelšinove i Žutičke ulice te napomena kako lampa nije promijenjena, odnosno ima još tih lampi koje nisu zamijenjene, spominjao se i onaj projekt. Znači, tim projektom rekonstrukcije javne rasvjete na području Grada nisu obuhvaćene lampe koje koriste LED tehnologiju. Znači to je u startu taj projekt predvidio tako, a ove ulice tipa Žutička, Kelšinova, Majdekova, znači onaj dio prema Cagincu, dio Obrtničke u Opatincu, dio ulice Derežana prema Deanovcu, dakle sve to su lampe stareLED-ice i one nisu bile predviđene za mijenjanje u ovom projektu, a ispostavilo se sada da su te lampe u kvaru i jednostavno procjena je da je popravak tih lampi u najmanju ruku istog iznosa kao i promijeniti novu lampu i sada smo već naručili 35 novih lampi. Neke od ovih lokacija su već promijenjene i u stvari će te lampe biti zamijenjene sa ovim novim LED lampama iako, kažem, ovaj projekt prvobitno nije predvidio ali jednostavno Grad je naručio dodatne lampe i očigledno će trebati još novih lampa da se sve te lampe danas sutra promijene jer su se pokazale dosta loše te stare LED lampe. Gospodin Malec je također postavio pitanje košnje trave u naselju Žeravinec, poligon za pse, dječje igralište i postavio je pitanje košnje pojasa uz D 43. Dakle, te javne zelene površine Grad Ivanić-Grad održava putem našeg trgovačkog društva Komunalni centar i bila je u više navrata i obavijest prema Komunalnom centru da se pokosi prije svega onaj dio Žeravinca gdje je taj bio park za pse, ali eto jednostavno i malo i loš vremenski period, a i malo jednostavno neki drugi očigledno razlozi nisu dozvolili pa eto taj dio je odrađen nakon sjednice Gradskog vijeća, mislim da unazad dva tjedna je pokošen cijeli Žeravinec uključujući i sve ostale lokacije, znači dječja igrališta tako da smo ulovili korak kod održavanja. Što se tiče održavanja zelenog pojasa uz D 43 koji je inače u nadležnosti Hrvatskih cesta mi smo već ranije razgovarali o toj potrebi dodatne košnje tog pojasa upravo jer smo prepoznali u stvari ono što je i bilo spomenuto na sjednici Gradskog vijeća da je to, možemo reći, prva slika Grada kad netko dolazi u Grad i sa Komunalnim centrom smo razradili odnosno pronašli smo model da se održava ta zelena površina dodatno, jedino šta je sada postupak sa Hrvatskim cestama moramo uskladiti njihov termin košnje, znači dinamiku da se jednostavno ne dogodi da mi pokosimo danas, a oni se pojave za tri dana, nego jednostavno ćemo se ubaciti unutar njihove dvije, tri koliko oni godišnje to otkose s tim da imamo u planu znači košnje šireg pojasa, dakle onog odvodnog jarka. Ono šta je još u planu, dakle komunalno redarstvo je pripremilo cijelu tu dionicu i slikama i vlasničkim listom gdje ćemo prema Hrvatskim cestama uputiti jedno rješenje, kao i građanima kada šaljemo, da i oni imaju svoju obavezu održavanja tih površina pa evo i na taj način malo da ih natjeramo na detaljnije i bolje održavanje tog pojasa. U pitanju gospodina Maleca bilo je i dječje igralište Žeravinec, dakle popravak sprava,, vezano uz tu problematiku Komunalni centar je imao recimo od sredine, od negdje trećeg mjeseca isto nalog za više tih dječjih igrališta za popravak sprava pa su jednostavno u vremenu kada je bilo tih loših vremenskih uvjeta su se obnavljale sprave i evo unazad petnaestak dana vraćene su te sprave na dječje igralište Žeravonec i u stvari su sprave na licu mjesta i može se koristiti dječje igralište. Osim sve ove problematike koja je bila pitana na 20. sjednici, ukratko ću izvijestiti i o dodatnim radovima koji su vršeni na području Grada, a ticali su se uglavnom te komunalne problematike. Dakle, već neko vrijeme rješavamo problem odvodnje u ulici Godrijanov put. Dakle, tamo imamo zadržavanje vode na kolniku na onom zavoju. Jednostavno problem je bio riješiti taj prihvat vode. Našli smo jednim zajedničkim angažmanom, dakle i sa djelatnicima Vodoopskrbe i odvodnje i u komunikaciji tamo sa građanima, evo našli smo jedan model pa upravo sutra se završavaju ti radovi, dakle snimili smo teren, dobili smo reći ćemo suglasnosti tamo građana gdje ćemo ići dijelom privatno ali ćemo riješiti taj problem ovih dana. Osim Godrijanovog puta imali smo i rješavanje odvodnje prema prijavama građana. Dakle tu se radila sanacija cijevnog propusta u naselju Opatinec, Obrtnička ulica, sanacija cijevnog propusta u naselju Dubrovčak Lijevi Klekova ulica i ti radovi su izvršeni na terenu, dakle teren je saniran i osigurana je normalna odvodnja. Također na terenu u Šumećanima smo imali izvođenje radova rješavanja odvodnje na dijelu Vučinićeve ulice u naselju Šumećani gdje smo imali plavljenje privatnih parcela, dakle uslijed konfiguracije terena jednostavno smo imali situaciju da se moralo pristupiti i snimanju terena i jednom malo većem zahvatu, ali smo evo ovih dana i radili na tom dijelu i evo izvršili radove, ali znači osim Šumećana odvodnja se rješavala i u Selskoj ulici u naselju Caginec i u Ulici Milke Trnine, to je onaj spoj prema Kloštranskoj ulici gdje se također rješavala odvodnja oborinske vode. S obzirom da su ovih zadnjih dana bile i kiše znači to je bilo prije desetak dana, imali smo dosta veliki problem Kolodvorske ulice, znači spoj A.G. Matoša,Kolodvorska i dalje iz pruge. Ovih dana smo imali jedan uvid, dakle bio je gospodin Cuvaj i gospodin Pongrac, gdje smo zajedno sa mještanima u stvari detektirali sve te probleme i upravo jučer i danas tamo traju radovi snimanja terena, iskopa, izmuljivanja odvodnih jaraka i na neki način ćemo riješiti tu oborinsku odvodnju sa, ajmo reći, onim prvim udarom, a sada vidjet ćemo kada snimka kaže još ako će trebati podbušivanje odnosno izrada određenog cijevnog propusta ispod samog pružnog industrijskog kolosijeka onda će se još pristupiti tim radovima, to čekamo rezultate snimanja tih visina da vidimo na koji način možemo, odnosno kako možemo najbolje odvesti vodu u te obližnje odvodne jarke. Također imali smo i prijave građana o nastanku propada na javnim površinama, dakle od Trga Vladimira Nazora, pločnika u Savskoj tu kod cffe bara Stanica, kolnik u Rodićevoj ulici u naselju Topolje, pločnik u Ulici Milke Trnine kod caffe bara Kum, Selska ulica u naselju Caginec, popust na cjevnom propustu u naselju Zaklepica, dakle sve te lokacije smo obišli, za sve te lokacije su utvrđena problematika, razlozi i radovi su izvršeni, znači jedino što je potrebna ta završna sanacija asfaltiranja, a to će biti riješeno u sklopu krpanja udarnih rupa tako da će i taj dio biti riješen. Šta se tiče odvodnje što sam spomenuo u Kolodvorskoj ulici, dakle tu smo već odradili veliki dio posla, ali isto tako ovih dana imali smo i prijave i u Majdekovoj ulici za jedan dio Majdekove ulice, onaj od društvenog doma dolje do zadnje kuće, gdje ima utvrđenih problema odvodnje i isto su snimljene sve visine i pristupiti će se se sada kada dobijemo cjelovito rješenja, znači kada ćemo vidjeti koji su razlozi, da li su zdrobljeni propusti, da li su potrebni iskopi onda će se krenuti sa radovima i sanacijom tih odvodnih jaraka, pa evo vjerujem da ćemo i taj dio riješiti, znači to je sada u jednom tijeku. Šta se tiče neurednih i neuređenih parcela u ovom periodu mjesec dana zadnjih smo u stvari u pripremu stavili ili znači izdali smo 30, odnosno otvorili upravnih postupaka, to je puno više rješenja jer u određenom predmetu imamo više rješenja, ali u pripremi je 50 tih upravnih postupaka, a sve se svodi u tome da su se slikale površine, pripremile podloge i sada se pripremaju rješenja, kažem 30 već upravnih postupaka je pokrenuto, znači ono što smo obišli u tim obilascima je Ivanić-Grad Kolodvorska ulica, Ulica Josipa Badalića, Industrijska cesta, Godrijanov put, Marekovićeva ulica, Zajčićeva ulica, Lonjska ulica, Stjepana Gregorka, Hercegovačka, Majdekova, D 43, Vulinčeva i Ulica slobode.. D 43 govorimo do Graberja, Šumećane još nismo. Opatinec Obrtnička ulica i Odvojak Obrtničke, Graberje Ulica Deanovečko Brdo i dio Ulice Joispa Badalića. Posavski Bregi ulice Gorenci i Polaki, Dubrovčak Lijevi Savska ulica, Topolje Vukovićeva ulica, Tarno glavna ulica kroz naselja i Zaklepica ulica kroz naselje i dio puta koji se nastavlja na samu cestu kroz naselje. Također u tom periodu smo imali i utvrđivanje izvršnosti svih ranije izdanih rješenja, za one koji nisu postupili su izdani zaključci, dakle 4 zaključka kojima se odobrava ulazak Komunalnog centra u same parcele, pa evo sada još se čeka taj datum da uđemo, pa ako eventualno u tom vremenu stranka postupi pa onda će se i odgoditi izvršenje. Imali smo još i aktivan obilazak terena, postupanje i rješavanje problematike vezano na radove priključenja objekta Plodine na telekomunikacijsku infrastrukturu. Dakle, tu su izvođeni radovi iskopa i ugradnje kabla dionice od Ulice slobode, Omladinske, Savske skroz do Plodina i to je projekt koji je išao i na građevinsku dozvolu, davane su i prethodne suglasnosti, utvrđene su i neke nepravilnosti, odnosno štete koje su nastale prilikom radova, ali evo imamo dosta čvrsta obećanja da će se sanirati, prije svega zelene površine i oni prekopi koji su već danas krenuli u stabilizaciju i pripremu za asfaltiranje, ostalo je još problem oko dijela asfalta to još je nešto što ćemo imati dodatni sastanak s obzirom da je bilo određenih oštećenja, ali u svakom slučaju evo imali smo i jedan zajednički sastanak građevinaca unutar Gradske uprave sa svima tamo uključenim u te radove čisto da bi imali situaciju pod kontrolom. Javna rasvjeta, dakle još uvijek se mijenjaju onih 35 lampi što smo spomenuli pa evo u principu je i tu stalno i razgovori i odlazak na teren i utvrđivanje same dinamike izvođenja radova tako da će to biti isto riješeno. Što se tiče uređenja zelenih površina u vlasništvu Grada to je svakodnevna aktivnost od strane Komunalnog centra, ali i ostalih podizvođača jer evo namjera nam je da to ubrzamo malo pa evo i uključujemo i dodatne snage čisto da možemo to držati u ovom periodu vegetacije pod kontrolom. Imali smo i nekoliko aktivnosti vezano na kontrolu prodaje robe izvan trgovina kao i prodaju robe na tržnici, parkiranje vozila na zelenim površinama i pješačkim površinama i tijekom tjedan i subotom kada je plac i evo imamo po tim pitanjima evo i određene pripremne obvezne prekršajne naloge koji su već u postupku, koji su već izdani, a i neki koji su u postupku pribavljanja dodatnih podataka od strane policije oko samih počinitelja. Komunalna naknada je jedan isto konstantan posao koji se obavlja ali evo kao komunalni redar dakle bilo je četiri uvida na terenu nakon što su bili ispisani zapisnici odnosno službene zabilješke koje su išle dalje u daljnju proceduru. Cijelo vrijeme, u stvari tjedna aktivnost je održavanje i sastanaka u Gradskoj upravi gdje u stvari sam spomenuo bio je taj jedan sastanak održan oko problema tretiranja komaraca, komunalna problematika, hajdemo reći tjedni sastanak ponedjeljkom zajedno sa Komunalnim centrom gdje u stvari se prođe po cijeloj toj tematici i na neki način utvrđuju se prioriteti, evo to je isto održavano, i kolegij gradonačelnika dakle također održava se redovno gdje se daju naputci u stvari oko izvođenja konkretnih radova. Komunalno redarstvo dakle imali smo i stalno taj priliv problematike higijeničarske usluge, veterinarske usluge i lešina životinja gdje jednostavno ili prema prijavama građana imamo stalnu obavezu rješavati probleme napuštenih pasa koji nisu označeni kao i pasa i životinja koji na neki način postoji problem znači neki veterinarski gdje evo zajedno sa veterinarskom službom sufinanciramo određene aktivnosti. I još jedan od aktivnosti koja je bila u zadnjih mjesec dana provođena je građevinska inspekcija, dakle prema Zakonu o građevinskoj inspekciji imali smo uvid u Ulici Eduarda Babića gdje je izvršen uvid vezano na uklanjanje ruševnog objekta, Ulica Stjepana Gregorka gdje je započet postupak uklanjanja ruševnog objekta na početku Gregorkove ulice, ali jednostavno zbog imovinsko pravnih odnosa još to traje, a isto tako i Tvrđavska ulica isto je započet postupak, bili su dva uvida čisto da se utvrdi aktivnost samog vlasnika napuštenog objekta, ali evo i po tom dijelu se pokušava riješiti u stvari sam objekt ili da se sruši ili da se privede namjeni. To je ukratko izvješće o mjesec dana aktivnosti komunalnog redarstva po komunalnoj problematici.

g. Željko Brezovečki - gospodine predsjedniče vijeća, gradonačelniče, dogradonačelnici, kolegice i kolege vijećnici sve vas lijepo pozdravljam, a poseban pozdrav upućujem našim slušateljicama i slušateljima Obiteljskog radija Ivanić-Grad. Moje prvo pitanje htio sam uputiti direktoru gospodinu Brozu, međutim pošto on nije na sjednici, a vidim da je tu direktor Zagrebačke županije, ali i jedan dio je odgovorio i naš komunalni redar, odnosi se zapravo prije 15 dana na ove oborinske vode koje su nas snašle u ovim navedenim već prije ulicama kao što je Kolodvorska, A.G. Matoš, ili kako bi mi po domaće rekli Siporeks. Međutim jedan dio odgovora smo dobili i sada me zanima šta će se dogoditi sa obiteljima recimo kao što je Haleuš, kao što je Duh i ovi koji su imali preko 40 cm vode u svojim dvorištima u garažama i sa onim stvarima koje su zapravo zbog poplave nastale. Da li to uputiti prema poduzeću koje se bavi odvodnjom i građani zapravo svode ili kažu da je to kriv Grad. Ja bih rekao otvoreno da napokon nakon 30 godina mi smo presretni da smo uspjeli dobiti prekrasnu jednu ulicu u Siporeks naselju sa pješačkom zonom, međutim treba još uz samu pješačku zonu nadosipati do plotova ili do ograda fali dosta zemlje da se to poravna i vrati na nulu, svakako treba vratiti signalizaciju koja je izvađena prilikom gradnje i iscrtati znači zebre, to jest podijeliti cestu na dva dijela ono kako treba pofarbati sve. Pošto nema direktora onda dalje neću o toj temi niti govoriti, a i jedan dio je već na početku je rekao gospodin komunalni redar. Drugo pitanje se zapravo odnosi na naše semafore koji su postavljeni u Ivanić-Gradu. Pošto je evo sada došlo lijepo vrijeme mopedi i motocikli su izašli na ulice, a i sam sam vozač jednoga takvoga i u više navrata sam se osvjedočio da naši semafori nisu postavljeni po pravilniku, to jest da ne rade po pravilniku kako bi trebali za sve sudionike u prometu. Pa tako kada dođete sa mopedom pred semafor jednostavno on se ne pali zeleno, stalno je crveno, možete 15 minuta čekati i moliti boga da dođe prvi auto koji će vam pomoći jer tada on prepozna da je došlo neko vozilo i da prebaci normalno signalizaciju za dalje. A da ne govorim kada dođe pješak pa stisne, pa dva puta auto prođe dok se uključi za pješaka, a onda za biciklistu neću ni govoriti. Eto, molim tko ej to izvodio da izregulira onako kako treba jer i mi motociklisti sudionici smo u prometu pa želimo isto imati pravo prolaske preko toga semafora kao i ostali koji su u autima. Isto tako na prošlom vijeću zamolio sam vas kada će se prvi put farbati te naše ceste, signalizacija po ovome, da se i za motocikliste stavi parkirna mjesta onako četiri, pet u koso, da mi koji vozimo motore i motocikle da imamo mjesto za parking i da možemo na označenom mjestu parkirati a da ne parkira se po nogostupu i po drugim zonama. Slijedeće pitanje se odnosi na tri nogostupa koji su zapravo najgori u našem gradu. Jedan je ovaj kada idemo prema Gradu Ivanić-Grad, evo sada su postavljene table i krenula je valjda sanacija jer je jedan dio propao, stvarno je jako loš i mislim da ga treba sanirati. Što se tiče drugog on je od pruge prema novom kafiću stanice ili prema kebabu s desne strane zato što jednostavno koso je, visi, u rupama je, propao je prošli tjedan, brza sanacija napravljena u par dana, međutim stvarno je kriminal. I sada dolazimo na onaj najgori koji stvarno nije za ništa, jednostavno je za van upotrebe staviti, a to je od novog tornja prema tabli Kloštar Ivanić. Znači školski toranj INE Naftaplin s desne strane kada prođete raskršće Etanske ceste, kada krenete desno već nakon 200 m ćete vidjeti glogovu živicu koja viri skoro 2 metra van da jednostavno ne možete uz nju proći, nastavljate dalje onda ćete vidjeti da je na tri mjesta presječeno pa stavljen šljunak, pa onda idete dalje pa onda nedostaje jednostavno asfalta, i td., itd. Međutim eto kada hodate pješke onda vidite da ima prostora da se može napraviti kao i u ovom prvom dijelu lijepo da se napravi nogostup plus biciklistička staza i da zapravo i mi stanovnici Gornjeg Šarampova imamo isto prekrasan, ja bih rekao šetnicu i biciklističku stazu koja je povezana i do Etanske ceste. Slijedeće pitanje upućujem gradonačelniku, što mi kao Grad možemo utvrditi i napraviti u svezi školovanja naše djece u našem gradu. Predlažem da se sazove sastanak sa našom ravnateljicom ili možda čak sa Ministarstvom da li možemo nešto napraviti neki pomak za zanimanja ona koja bi trebala biti adekvatna i koja se zapravo traže u ovo današnje vrijeme na tržištu, mislim da je dosta tih frizerki već da imamo za cijelu Europu i pola Rusije i mislim da svakako bi trebalo za nekakva druga zanimanja koja su adekvatna, koja svakako zapravo nedostaju u našoj zemlji, p a da li postoji kakva mogućnost možda da predložimo, da sugeriramo da se uvede još kakvo dodatno zanimanje u našoj školi srednjoj u Ivanić-Gradu. Hvala lijepo.

Predsjednik Gradskog vijeća – pet pitanja devet minuta, no dobro Vi ste predsjednik Kluba pa smo vam to usvojili kao takvo.

g. Tomislav Abramović – što se tiče semafora, ove prilazne ceste na državnu cestu imaju na kolniku taj senzor koji prepoznaje semafor i u stvari onda se on uključuje. Treba vidjeti, očigledno je, nije toliko osjetljiv na motoriste i bicikliste, znači treba malo pojačati tu osjetljivost, evo kontaktirat će se onda izvođač pa da vidimo. Vezano za živice uz Etansku cestu, spomenuo sam u izvješću da smo u obilasku utvrdili od Etanske do granice Kloštra, dakle dvije su bile parcele problematične, obadva vlasnika su upoznata, odnosno dobili su rješenja. Jedan, imam informaciju, da je već pokrenuo čišćenje, ovaj drugi koš nije, tako da evo vjerujem da kroz 2-3 dama ova glogova živica će biti uklonjena pa će pješak moći bez problema prolaziti. Što se tiče odvodnje snimala se situacija na terenu, utvrđivali su se i padovi na terenu gdje možemo odvesti oborinsku vodu, a da evo ne odlazi na ovaj način šta imamo sad u kanalizaciju jer je problem na tom dijelu oko A.G. Matoša i Kolodvorskoj spoj, tu imamo jedan problem, jedno suženje, mi smo to obavijestilo Vodoopskrbi i odvodnju, očigledno je to jedan proces koji nije baš moguće hitno rješavanje, onda smo mi pristupili ovom drugom, dakle imali smo taj obilazak sa mještanima te Kolodvorske ulice gdje smo te probleme i te odvodne kanale, propuste, sve je to u fazi čišćenja, pročišćavanja, izmuljivanja i evo mi vjerujemo da ćemo riješiti dobar dio te oborinske odvodnje što dolazi tamo od industrijskog kolosjeka šta u stvari i plavi te kuće Duh, Haleuš i još ima tamo Hemen i svi koji jesu, tako da vjerujemo taj dio će se riješiti. Nogostupi koji su spomenuti jesu oni su dosta loši, u Kralja Tomislava će biti sanirano u sklopu krpanja udarnih rupa, dio Savske također kod stanice, lokalni dio gdje je bio propad u širem obimu će se preasfaltirati, ali treba možda planirati i jednu dužu dionicu.

g. Tomislav Masten – Poštovani gradonačelniče, poštovani predsjedniče, poštovane vijećnice i vijećnici, što se tiče odvodnje na području Grada Ivanić-Grada kratkoročne stvari koje će se napraviti je spomenuo kolega Abramović pa nema potrebe da ih još navodim ponovno. Ovih dana smo potpisali ugovor sa tvrtkom AEKS za čišćenje i snimanje kanalizacije interventno na čitavom području Vodoopskrbe i odvodnje Zagrebačke županije pa ćemo i tu pojedine dijelove snimiti i riješiti na taj način. Međutim to su kratkoročna rješenja. Dugoročno problem je puno kompleksniji, a problem je u tome da je tijekom godina izgradnje sustav odvodnje na području Grada Ivanić-Grada gomila oborinske odvodnje koja je prije bila vođena razno raznim kanalima do otvorenih vodotoka zacjevljen i spojen u sustav fekalne odvodnje. Na žalost postojećim i zakonskim rješenjima oborinskom odvodnjom upravlja Grad, a fekalnom odvodnjom upravlja Vodoopskrba i odvodnja, a onda to sve skupa završava u istoj cijevi i dolazi na naš uređaj za pročišćavanje. Prema nekim podacima preko 60 do 70% vode koje dolaze na uređaj za pročišćavanje je zapravo oborinska odvodnja, a ne fekalna i normalna stvar je da kod ovih klimatskih promjena koje se događaju u zadnje vrijeme kada imamo u kratkom vremenu enormne količine oborina jednostavno dolazi do toga da postojeći sustav ne može gutat tu količinu vode u tako kratkom vremenu i to je bio razlog zašto se dogodilo i ovo prije 15-20 dana. Neka sitna začepljenja koja možda postoje na dijelu sustava mi ćemo njih otkloniti, međutim nemojmo se zavaravati, nemojmo se lagati, vjerojatnost da će se to ponovno dogoditi postoji i ukoliko bude ponovno u vrlo kratkoj jedinici vremena na vrlo malom području tolika količina vode opet postojeći sustav kanalizacije to neće moći progutati jer jednostavno profili cijevi koji su ugrađeni, slivnici koji su građeni i spojevi koji su rađeni jednostavno nisu predviđeni da gutaju takvu količinu vode u tako kratkom vremenu. Znači, ono što jest rješenje toga problema, odnosno potencijalno rješenje toga problema mi smo već počeli kao tvrtka raditi na izradi jednog projektnog zadatka da se za čitavo područje Grada Ivanić-Grada, jer je to tu najekstremnije, napravi nazovimo ga elaborat, studija ili kako god, rasterećenja postojećeg sustava fekalne odvodnje, odnosno da se iz tog mješovitog sustava koji je danas na što je moguće više mjesta sustav oborinske odvodnje izbaci van, da se strane vode koje ulaze u sustav kanalizacije jednostavno preusmjere u vodotoke direktno a ne kroz naš sustav jer sutra će nam te iste oborinske vode raditi nered na novom uređaju. Znači projekt aglomeracije Ivanić-Grad je u zadnjoj fazi, mi faktički ispunjavamo aplikacijski paket, znači u tom momentu vi možete očekivati da ćemo kroz godinu dana na području Grada Ivanić-Grada u velikom jeku imati izgradnju vodovoda o kojem ćemo danas pričati, onda ćemo imati i izgradnju kanalizacijskog sustava i izgradnju novog uređaja za pročišćavanje otpadnih voda kojeg takvi udari vode u kratkom vremenu jednostavno uništavaju tako da ćemo morati napraviti rasterećenje postojećeg sustava gdje god je to moguće i izvući tu vodu van. Samo znam u priči, nisam sudjelovao u izgradnji toga, ali kažu mi ljudi kada se radila nova poslovna zona Ivanić-Grad da se sva oborinska odvodnja umjesto da se spoji u otvoreni vodotok preusmjerila u sustav fekalne odvodnje i normalno da ga je opteretila sa ne znam koliko litara u sekundi. Znači, napraviti elaborat, odnosno studiju rasterećenja postojećeg sustava, napraviti projektne zadatke i projektirati ta rasterećenja i onda u suradnji s Hrvatskim vodama, možda i s EU fondovima vidjet ćemo kako zatvoriti model financiranja, riješiti da se to više ne događa, odnosno da takva golema količina vode ne završi u našem sustavu odvodnje jer on ga jednostavno nikada neće moći progutati na žalost.

g. Željko Brezovečki - iskoristit ću prigodu kada je došao direktor Zagrebačke županije da nam osobno to pojasni, problem je u tome nastao što zapravo cijelo vrijeme cijeli taj period samo te dvije ulice, a to je ćošak Kolodvorske koji nedostaje 100 metara do Savske ulice, a pogotovo sada kad smo napravili kompletno A.G. Matoša slijeva se kroz jedan Øili usku cijev, međutim kroz te otvore išle su fekalije, nije bila samo voda, a druga stvar to su četiri kuće okružene koje svaku put kada je kiša su do 30, 40 cm u vodi i stvarno građani su ogorčeni i pitaju kako dalje. Da li se tu nešto može napraviti, što možemo napraviti? Ovaj dio koji smo sada čuli da će se napraviti prokopom, ovo,ono, sigurno i to poboljšava, ali smatram da bi zapravo trebalo napraviti zadnjih 100 metara novu kanalizaciju i spustiti prema Savskoj i riješili bi sve probleme koji bi možda bili. Nisam stručnjak, ali vidim da ljudi stalno su u vodi i da imaju probleme i htio sam Vas pitati kome da se obrate za štetu koja je nastala tijekom i ove zadnje poplave.

Predsjednik Gradskog vijeća- mislim da smo većinu odgovora dali, što se tiče štete i ostalog dobiti ćete pisani odgovor dok to naše stručne službe obrade.

Gradonačelnik – hvala lijepa, pozdravljam Vas gospodine predsjedniče, cijenjeni gradski vijećnici i sve slušatelje Radio Ivanića. U tom kontekstu razgovaralo se već nekoliko puta i razgovara se i Grad daje inicijativu, čak smo i razgovarali sa poduzetnicima o eventualno deficitarnim zanimanjima, naravno da je procedura malo duža s obzirom da sve to ide preko Ministarstva i da Grad nije osnivač, ali sa naše strane znači inicijativa postoji za pojedina znači zanimanja za koja smo evo mi dobili nekakve inpute, konobari, kuhari i slična znači takva zanimanja, traže određene uvjete koje evo za sada Srednja škola ne ispunjava, ali i tu imamo nekakva rješenja. Također je bila naša inicijativa da se proba pokrenuti srednja fizioterapeutska škola s obzirom da imamo Visoku školu u tom sektoru i u tom kontekstu smo isto razgovarali i sa Ministarstvom, dobili određene naputke, znači u tom smjeru se naravno i razgovara, s tim da opet moram ovdje na neki način reći da Grad nije taj koji upravlja ni Srednjom školom, niti je vlasnik, znači treba biti i angažman i Županije i same škole, također i Ministarstva, pa nadam se da tijekom evo ovih razgovora koji su do sad obavljeni da će se i ti neki novi programi za koje znamo da ima potreba pokrenuti, a drago mi je evo da se i neki stari programi kojih jedno vrijeme nije bilo sada ih opet ima, električara i slična zanimanja koja su rekao bih vrlo bitna, pogotovo u današnje vrijeme kada nedostaje radnika, stručnih radnika, majstora i slično.

gđa. Mirna Češković – pozdravljam sve prisutne. Nekoliko pitanja, do mene je došla informacija da se ne prihvaćaju svi zahtjevi za sufinanciranje kastracije pasa, da li je to stvarno tako i ako je stvarno to tako koji je razlog tome? Drugo pitanje, tražila sam još u drugom mjesecu, ne preko vijeća nego sam zvala, da se promijene žarulje, do četvrtog mjeseca u Domu u Posavskim Bregima na pozornici, svijetli samo nekoliko žarulja, Komunalni centar je bio tamo u domu, mijenjao je žarulje, ali ne i žarulje na pozornici. Čini mi se da nisu obične žarulje, pa ih vjerojatno treba možda i nabaviti, pa eto zanima me da li je to u skorom planu da se promijeni? Treće pitanje odnosi se na cestu Lijevi Dubrovčak – Sisak, cesta je u jako lošem stanju, na to smo već upozoravali, ali koliko vidimo nije ništa poduzeto ili ako slučajno je molim vas da nas izvijestite o tome, napravile su se i nove udarne rupe, a trenutno je problem s travom sa strane koja je visoka, loša je preglednost, a bankine su slučaj za sebe. Bilo je pokušaja nasipavanja bankina, ali već ponovo su se napravile rupe te se ne možete pomaknuti sa strane a da ne udarite u koju rupu. Znači, da li je što poduzeto pa vas molim možda i pismeno ne bi bilo loše, tek toliko da imamo. Četvrto, prethodno pitanje povlači slijedeće pitanje, sanacija nasipa u Lijevom Dubrovčaku, tabla izvođenja radova je još uvijek tamo, sve je zapušteno pa me zanima da li su radovi završili ili se čeka možda još koja faza tih radova? Peto, pješački prijelaz kod mosta iza Ulice slobode u Savskoj ulici, te pješački prijelaz također u Savskoj kod Ulice kralja Krešimira su jako loše osvijetljeni. Koji je razlog tome, da li možda ne svijetli koja žarulja ili je nešto drugo u pitanju?

Gradonačelnik – zahvaljujem na svim postavljenim pitanjima. Što se tiče kastracije pasa pretpostavljam da će to komunalni redar odgovoriti, ali možda eventualno ako su iskorištena sredstva koja su planirana u proračunu pa ih momentalno u ovom trenutku nema do rebalansa, znači da je puno više bilo takvih intervencija nego prije ili ne znam što se desilo, pretpostavljam da je tako nešto. Što se tiče žarulja evo ne znam isto ako je Komunalni centar mijenjao zašto nije promijenio, budu Vam odgovorili ako znaju, ako ne dobiti ćete u pisanom obliku. Što se tiče ove ceste po nasipu to je županijska cesta, koliko ja imam informaciju a provjeriti ću sad, ona je u planu i ja mislim da ona ide u rekonstrukciju još ove godine, ali također ću Vas još obavijestiti, ali koliko ja imam informaciju ona je ušla u plan za ovu godinu. Što se tiče sanacija koje provode Hrvatske vode evo to ću Vas isto izvijestiti točno, znam da se sanacija vršila, sada ne znam da li je završena ili nije do kraja završena, znači to isto moram odgovoriti. I pješački prijelaz evo provjeriti ćemo koji su to razlozi da nisu osvijetljeni, da li žarulje ne rade uz njih ili zašto nisu stvarno osvijetljeni. Jedino za ovo što ste tražili u pisanom obliku to ćete onda i dobiti, to je cesta, da imate crno na bijelo koliko sam shvatio, a ovo ću zamoliti možda iz Komunalnog centra za te žarulje, ali isto ćemo Vam odgovoriti, ali ako nisu očito, koji razlog je za ne mijenjanje na samoj bini.

Predsjednik Gradskog vijeća – za žarulje u Posavskim Bregima dobiti ćete pisani odgovor.

g. Tomislav Abramović – vezano na ovo pitanje gradonačelnik je evo odgovorio. U principu sredstva koja su namijenjena za ovo su dosta u stvari visokoj razini potrošenosti. Mi imamo još određenih sredstava, ali tro se čuva baš za one problematične slučajeve gdje moramo reagirati pa evo nije da odbijamo, da nećemo, nego uvijek kažemo, odnosno mi prihvatimo taj zahtjev, znači tražimo da stranka ispuni obrazac, ali onda se obvezujemo da ćemo javiti u nekakvom periodu kada će biti odobrenje za uslugu veterinarsku koja je tražena, tako da nije odbačeno nego jednostavno ako je spomenuto, spomenuto je da će se naknadno obaviti odnosno evo kada ćemo biti sigurni da li ćemo imati dovoljno sredstava do kraja godine pa ćemo onda još obavijestiti veterinarske stanice da sa tom uslugom idemo dalje, a uzimali smo brojeve telefona da obavijestimo stranke.

g. Krešimir Ceranić – pozdravljam sve nazočne. Gospodin Abramović je odgovorio na par mojih pitanja koja sam mislio danas postaviti, ali za ovaj ulaz u Gorence pokraj školske sportske dvorane za taj prokop ja mislim da je bilo još i prije nužno kada su već svi radovi završili da se ostave bar znakovi upozorenja na taj prokop, tko ne ide svakodnevno u tu ulicu baš je grda udarna rupa, ali to nije pitanje to je tako prijedlog dok se to ne sanira asfaltom. Moje pitanje se odnosi na, svi smo svjedoci da je sve više taksi prijevoznika u gradu Ivanić-Gradu, a na žalost i sve više prigovora na pojedince koji obavljaju tu djelatnost. Tu mislim prvenstveno na stajanja izvan stajališta, oduzimanja prednosti prolaza, polukružno okretanje i takvih stvari, što je naravno u nadležnosti policije koja to vjerojatno sankcionira, ali moj prijedlog je, ili pitanje, da li Grad može sa njima organizirati neki sastanak sa svim tim prijevoznicima koji obavljaju tu djelatnost da im se možda još jedanput osvježi znanje o pravima i obvezama koje imaju kao taksi prijevoznici da bi se izbjegavale takve situacije i pritužbe građana.

Gradonačelnik – zahvaljujem se na postavljenom pitanju. Ono što mogu reći je da ćemo kontaktirati Policijsku postaju i načelnika i vidjeti da li mogu oni zapravo organizirati takvo jedno predavanje. Grad mislim da u okviru svojih nadležnosti odrađuje posao, a ovi problemi koji očito postoje su sigurno u nadležnosti Policijske postaje pa ćemo komunicirati sa njima da vidimo da li su oni u mogućnosti da za sve taksi prijevoznike organiziraju jedno takvo predavanje.

g. Krešimir Malec – pozdrav gospodine predsjedniče, potpredsjednici, gospodine Leš, zamjeniče, kolegice i kolege evo nekoliko pitanja. Obzirom da se u uvodnom izlaganju, izvješću, gospodin Abramović osvrnuo i na neke stvari koje su rješavali proteklih dana evo ja ću nadovezat se na to, vezano je za izlazak komunalnog redara na poziv, odnosno u kojim slučajevima izlazi jer obično imaju ljudi problem oko toga, a vezano je isto tako za te uništene poljske puteve. Pojedinci uništavaju, konkretno govorim o Donjem Šarampovu, sa velikom mehanizacijom, nije sporno da trebaju izvršiti poljoprivredne radove da li je to žetva, sjetva nebitno, ali red bi bio, a postoji Pravilnik i uredili smo to na koji način bi to trebalo sanirati, pa evo pozivam gradonačelnika, jer njemu je pitanje, što će učiniti po tom pitanju kako bi se upozorili ti veliki poljoprivrednici sa velikim traktorima, još jednom ponavljam nije sporno da oni to trebaju učiniti, ali isto tako trebaju to sanirani. Ono šta su uništili trebaju i popraviti. Pretpostavljam da smo svjesni toga da zovu ljudi koji žele red, koji žele da se poštuju akti koji su usvojeni na ovom Gradskom vijeću pa idemo ih onda i natjerati da tako i postupaju. Znači ne radi se, koliko imam informacije, samo o Donjem Šarampovu, nego se radi i o ovom dijelu Posavine. Drugo pitanje vezano je za, bili smo, ponavljam drugi ili treći puta jedno te isto pitanje, a vezano je za smrad iz tovilišta, znači bili smo svjesni evo nekoliko zadnjih dana, ne znam kako drugima, ali evo u ovom dijelu grada nepodnošljivo je. To nije sada malo da je puhnuo vjetrić pa malo smrdi. Znači to je situacija u kojoj je nemoguće bilo od otvaranja prozora, prozračivanja nekoliko dana za redom. Imali smo tu obrazloženje pa nešto to se rasipa pa se to zaorava i to, ovdje govorimo, kada su ljudi počeli pratiti i način na koji se to odvozi za koji se smatra da se na neadekvatan način i sa neadekvatnom mehanizacijom odvozi, da se neadekvatno postupa sa tim dijelom, znači opet ne osporavajući pravo na poduzetništvo, na privređivanje, pravo na rad, ali isto tako sve to sukladno i podložno nekim pravilnicima i načinu gospodarenja evo sa tim fekalijama. Ne moramo svi trpjeti nečiji poduzetnički pothvat,ne, pa ja bih molio da s obzirom da je bilo zadnji put rečeno da će se nešto poduzeti, da evo gradonačelnik Leš nam kaže šta je poduzeo po tom pitanju i da nas evo izvijesti. Treće pitanje vezano je evo informaciju gradonačelnik da nam da vezano za zamjenu parketa u školskoj sportskoj dvorani Žeravinec, da li je i kada kreće. Bilo je pitanje zadnji put pa je izražena bila sumnja da je Županija odustala pa da dobijemo najnoviju informaciju oko toga. Četvrto pitanje je vezano za spoj državne ceste, ove nove državne ceste koja ide prema Rugvici, znači tamo od Posavskih Brega i županijske ceste, samo to križanje je na neadekvatan način označeno. Ima samo jedan znak STOP, znači nikakve horizontalne i još dodatne vertikalne signalizacije. Znači kada dolazite od strane Rugvice ili Zagreba tom novom državnom cestom na našu ovu županijsku cestu Posavski Bregi – Ivanić znači neadekvatno je obilježeno. Ono je veliko križanje, prometno je tamo, evo i da zamolite nadležne Županijske i državne ceste da to križanje izreguliraju na propisani način. Peto pitanje vezano isto tako za semafore, signalizacija, odnosno regulaciju prometa. Znači, semafor Kralja Tomislava – Savska kada se rampa zatvori odnosno kada se digne. Ili kada idete iz Vulinčeve preko tog semafora maksimalno deset auta ima prolaz ravno preko Savske, znači ako je malo duže rampa zatvorena, znači vas rampa zatvara, vi ostanete stajati na pruzi. Znači totalno neadekvatna regulacija, znači u smjeru Gornjeg Šarampova prema Ivaniću. Znači pod hitno regulaciju prometa tu napraviti jer, evo još jednom, sigurnosni razlozi, ljudi ostanu čekati kako je spor semafor odnosno mala propisnost, ostanu čekati na rampi. Hvala lijepo.

Gradonačelnik – zahvaljujem se na svim postavljenim pitanjima kolegi Kreši Malcu. Što se tiče poljskih puteva evo mogu reći da sam izvješten o toj problematici, znači moj zamjenik gospodin Cuvaj Tomislav je razgovarao sa gospodinom Kušarom Čedom znači koji ga je upravo o tome znači obavijestio, pretpostavljam da i Vama ide od njega ta informacija s tim pitanjem. Znači što se tiče Grada znači mi ćemo kroz komunalno redarstvo evo vidjeti i poduzeti mjere koje su u našoj nadležnosti. Što se tiče smrada naravno da je problem tu, da je on prisutan i siguran sam da se u potpunosti neće moći jako brzo riješiti. Ono što je Grad napravi, znači Grad je svakako u komunikaciji sa samim vlasnikom, znači on što se tiče znači što se tiče samog vlasnika postupa po Zakonu, tvrdi da postupa po Zakonu. Na samoj intervenciji je bio i naš pročelnik gospodin Milivoj i gospodin Abramović su jedan dan koliko znam bili i autom prisutni tamo, postoje određene zakonske odredbe koje idu njemu u prilog, gdje on nešto ima pravo znači raditi, a što tada izaziva znači probleme. Mi smo sada već u nekoliko navrata imali i u samoj gradskoj zgradi sastanke, sam Grad je uputio dopis i Ministarstvu i inspekcijama i u tom kontekstu ćemo raditi sve što je u našoj moći, i radimo ja bih rekao, da naše građane u najvećoj mogućoj mjeri zaštitimo. Radi se o objektu koji, evo mogu reći da je počeo sa izgradnjom, izgrađen zapravo i prije našeg mandata, on je sada još dodatno povećan i očito je po nekakvom našem laičkom mišljenju i mojem, postoji vjerojatno određeni disbalans u određenim kapacitetima prvenstveno znači na mjestima na kojima se odlaže gnoj i njegova znači inertizacija toga. Mi smo također evo i zamolili gospodina Širjana da se i aktivno uključi u smislu da gostuje, bio je gost na Žeravici gdje su mu se također mogla postaviti otvorena pitanja. Grad će i dalje tražiti od njega da što je moguće veći trud svi zajedno uložimo do nekakvih njegovih novih tehničkih rješenja da toga bude što manje, a pogotovo da je obaveza da barem znamo unaprijed kada se eventualno tako nešto dešava, to govorim prvenstveno o izvažanju gnoja na polja, zaoravanju, na što on znači ima pravo. Također ćemo, evo i u kontaktu sam sa pomoćnikom ministra poljoprivrede da isto kroz inspekcijski nadzor vidimo što se zapravo dešava i radi čega dolazi do smrada koji ste potpuno u pravu je vrlo neugodan i iako nije smrtonosan, ali svakako utječe na život naših građana i naših ljudi. Znači, tako da mogu reći da je Grad tu angažiran i da ćemo o svemu evo i naše građane obavijestiti, a već sam evo i rekao da bi bilo jako dobro da i gospodin Širjan dođe i osobno na Gradsko vijeće da se još postave pitanja koja mu se imaju za postaviti, a mi kao Grad ćemo kroz institucije koje možemo alarmirati inspekcijske službe Ministarstva poljoprivrede, tražiti da se poduzme sve u skladu sa zakonom kako bismo smanjili te situacije u kojima je prisutan smrad u gradu. Što se tiče parketa ono što je evo zadnja informacija od danas, očekujem da će se ipak realizirati ove godine ta priča izmjene parketa, natječaj će biti za izvođača objavljen 20.07. Sa ravnateljicom Osnovne škole kontaktirano je radi toga što u tom slučaju predviđeni tok radova je 30 dana, ali vjerojatno će se ući u rujan jednim dijelom ako sve prođe, a nadamo se da hoće, bez žalbe i u nekakvom normalnom roku nabave, a evo kroz nekakve zadnje informacije koje imam Županija će pronaći ipak ta sredstva sada i kroz rebalans i nadam se da ćemo to uspjeti svi zajedno izrealizirati. Što se tiče neadekvatnog označavanja to molim komunalnog redara da opet pogleda o čemu se radi. Također, semafori mislim da su službe tu kod Komunalnog centra, očito imamo problema sa njima da ih revidiramo sve u gradu i vidimo koje su mogućnosti da se oni riješe pa evo isto molim i komunalnog redara i Komunalni centar koji se bave s tom problematikom da pripreme i odgovore na ova Vaša pitanja.

Predsjednik Gradskog vijeća – pisanim putem ćemo odgovoriti za semafore i vezano uz označavanje državne ceste nove prema Rugvici.

**1. TOČKA**

g. Tomislav Masten - poštovani gospodine predsjedniče, poštovani gradonačelniče, dame i gospodo vijećnici sve vas lijepo pozdravljam još jednom i u ime Vodoopskrbe i odvodnje zagrebačke županije i nekoliko rečenica bih vam predstavio zapravo prijedlog zaduženja tvrtke Vodoopskrba i odvodnja Zagrebačke županije za potrebe realizacije projekata sufinanciranih iz fondova EU. Konkretno radi se o dva projekta, radi se o projektu Regionalni vodoopskrbni sustav Zagreb istok, kao što znate to je onaj projekt zbog kojeg smo se i spajali svi skupa u jedinstvenu firmu i koji smo počeli, evo sada sam gledao po papirima, davne 2011. godine smo potpisali prvi sporazum o suradnji na tom projektu, a drugi je projekt Aglomeracija Vrbovec odnosno sustav odvodnje otpadnih voda Vrbovec. Prvi kredit je predviđen da se vraća iz naknade za razvoj odnosno iz cijene vode na čitavom uslužnom području, a druga tranša kredita za Vrbovec je predviđena da se vraća iz naknade za razvoj na području Grada Vrbovca. Konkretno radi se o dvije tranše kredita, jedna od 7.000.000 EUR-a, druga od 2.000.000 EUR-a, ova od 7.000.000 EUR-a je zapravo tranša kojom financiramo lokalnu komponentu regionalnog vodoopskrbnog sustava Zagreb istok, a radi se o tome da je projekt težak ukupno 707.000.000,00 kn, od čega je naša lokalna komponenta faktički 30% otpada na nas, bez države, bez Hrvatskih voda i tako dalje, iznosi 44.630.000,00 kn. Naravno ovdje se radi o projekcijama i zato mi i dižemo nešto veći kredit, međutim sa Europskom bankom za obnovu i razvoj dogovoreno je da dio kredita koji ne koristimo da zapravo na njega ne plaćamo nikakve naknade i kamate i da to su čisto na neki način sredstva koja stoje u pričuvi ukoliko na natječaju se pokažu da su cijene drugačije nego što smo ih mi predvidjeli studijom. Za sada ne mogu reći da smo van okvira koje smo si zadali studijom, za sada smo ugovorili nadzor koji je dosta bio ispod procijenjene vrijednosti, faktički 6 milijuna, ugovorili smo radove za područje Ivanić-Grada, Kloštra i Križa koji su preko procjene, ako se dobro sjećam, 7 milijuna, Dugo Selo nam je preko procjene 9 milijuna kuna, onda smo opet u pravilu ispod toga 10 milijuna i u pravilu smo mi tu negdje u okviru procijenjenih vrijednosti kada pogledamo cijeli ugovor. U ovom trenutku smo došli pred vas s ovim prijedlogom zbog toga jer radovi samo što nisu počeli, na ovom mjestu vam mogu i službeno reći da u slijedećih 15 do 20 dana očekujemo početak radova na području Grada Ivanić-Grada, Kloštra i Križa, mi to sve zovemo Ivanić, da se netko ne uvrijedi, ali nama je to uslužno područje Ivanić, gdje započinjemo sa rekonstrukcijom 45 km i mreže, izgradnjom 2 i nešto km mreže i nadam se sa izgradnjom cca 2000 novih priključaka što na postojeće što na novo rekonstruirane mreže. Upravo da bismo mogli pratiti taj cijeli sustav sa lokalnim našim dijelom potreban je ovaj kredit, a onda kao što ste vidjeli iz materijala, predviđeno je da se prve dvije godine vraća samo kamata onda i ostatak kredita. Vraća se kroz naknadu za razvoj. Ukoliko će biti potrebno detaljnije obrazloženje po bilo kojoj od pozicija tu je naša šefica financija, tu sam ja sa svojim znanjem, pa ako ima bilo kakvih pitanja molim da nas pitate pa da još bolje pojasnimo.

g. Lovorko Matković – jedno pitanje je pošto bi se plaćalo iz naknade za razvoj koliko će se poskupjeti voda i koji je to iznos po kubiku vode?

g. Tomislav Masten – u ovom momentu ne predviđa se povećanje cijene vode nego se predviđa da bi se od postojeće naknade za razvoj 20 lipa slijedeće dvije godine odvajalo za ovaj prvi kamatni cio. Što se tiče ovog drugog dijela u kojem će cca po kubiku vode teško je projicirati stvari s obzirom da teško možemo projicirati što ćemo, koliko ćemo vode za tri godine prodavati, da li govorimo o današnjim brojkama pa nas može samo iznenaditi ako to bude više, ugodno iznenaditi. Cirka oko 2 kune bi bio trošak otplate kredita u slijedećim godinama, međutim mi bismo kroz dvije godine trebali sagraditi vodocrpilište Kosnica. Natječaj bi trebali otvoriti idući tjedan, znači natječajni postupak je u samo finišu. Izgradnjom vodocrpilišta Kosnica i spojem ispod Save nama trošak vode uvelike pada. Mi u ovom momentu plaćamo godišnje Vodoopskrbi i odvodnji Grada Zagreba oko 8,4 milijuna vodu na godišnjoj razini, otkupljujemo od njih 4,5 milijuna kubika vode za čitavo naše područje, znači za područje Ivanića je to cirka 1,2 milijuna, Dugo Selo 2,4 i Vrbovec oko 600. Ukoliko bismo sagradili u slijedeće dvije godine, a vjerujemo da hoćemo jer na tome intenzivno radimo, vodocrpilište Kosnica i spojni cjevovod ispod Save nama bi trošak proizvodnje vode pao za pola u odnosu na ono što danas plaćamo. Znači, faktički pola rate kredita mi smo plaćali od uštede na ono što danas plaćamo Zagrebu za vodu, a u perspektivi ako još uspijemo na pojedinim dijelovima sustava, tu prvenstveno mislim na Dugo Selo, smanjiti gubitke koje danas imamo, a na tome intenzivno radimo i uložili smo znatan novac u to, ja vjerujem da će taj trošak biti još i manji. Međutim, neka bude pola. I onda očekujem da bismo u slijedećih 7 godina plaćali kunu od te uštede, a kunu od naknade za razvoj i da bi to bila nekakva realna projekcija stanja. Naravno, tada nakon dvije godine ćemo biti puno pametniji, dinamika radova u Hrvata je znate i sami kakva, nadam se da će se i to malo uozbiljiti i poboljšati, međutim definitivno financijski pokazuje nam se da ćemo tih kunu koju ćemo naplaćivati iz naknade za razvoj, svaki grad odnosno jedinica lokalne samouprave će pojedinačno donijeti odluku da li ćemo tu kunu plaćati od postojeće naknade, jer danas imate dvije kune naknadu u Ivanić-Gradu ili će dodati gore kao kunu, to će tada biti situacija. Međutim, realno s obzirom na količinu komunalne infrastrukture koja se gradi na ovom istoku sa novcima EU mislim da naknada za razvoj će moći dobrim dijelom odlaziti na to jer će faktički masa tih komunalnih problema biti riješena, u ovom našem fahu, biti riješena s novcima koji dolaze izvana.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**O D L U K A**

**o davanju suglasnosti trgovačkom društvu**

**Vodoopskrba i odvodnja Zagrebačke županije** **d.o.o.**

**za** **dugoročno zaduživanje kod Europske banke za obnovu i razvoj**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**2. TOČKA**

Gđa. Sandra Abramović – pred vama je prijedlog Odluke koju se predlaže usvojiti, a u kojoj su navedeni razlozi izrade i donošenja. Navest ću nekoliko najvažnijih tema. Znači, od 2017. godine do danas zaprimljeno je preko 20 zahtjeva za izmjenom plana koje je potrebno razmotriti u ovom postupku. U provedbi plana su uočene potrebe određene za revidiranjem i poboljšanjem određenih odredbi u cilju kvalitetnije realizacije zahvata u prostoru te je jedan od razloga izrade ovih izmjena i dopuna cilj usklađenja sa obvezama koje proizlaze iz Zakona o prostornom uređenju. Za prijedlog Odluke koja je pred vama proveden je postupak ocjene o potrebi strateške procjene utjecaja plana na okoliš te je od nadležnog Upravnog odjela Zagrebačke županije zaprimljeno mišljenje da nije potrebno provesti stratešku procjenu utjecaja plana na okoliš, a koje mišljenje je i preduvjet za predlaganje ove Odluke na Gradskom vijeću.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o izradi IV. izmjena i dopuna Prostornog plana uređenja Grada Ivanić - Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**3. TOČKA**

g. Dražen Malec – poštovane vijećnice, poštovani vijećnici, gospodine gradonačelniče. slušatelji Obiteljskog radija Ivanić-Grada, ako smijem jednu primjedbu, evo objedinjena je točka u samom nazivu, nikada nije do sada bila pa to evo

Predsjednik Gradskog vijeća – brzo ćete to i koncizno obrazložiti, ovo je prvi puta, moram naglasiti, da ste dobili u materijalima jedinstveni način izvješćivanja, ono što smo govorili u nekoliko navrata evo napokon smo uspjeli i t riješiti pa možete pratiti znači troškove za sve naše proračunske korisnike kroz taj vid obrasca.

g. Dražen Malec – ako se slažete, najprije o onome što smo radili pa onda koliko je to i koštalo na koncu konaca. Dakle, Izvješće o radu ustanove za obrazovanje i kulturu Pučkog otvorenog učilišta Ivanić-Grad čiji je osnivač Grad Ivanić-Grad, a sva ova izvješća koja su pred vama, dakle izvješće o radu i financijsko izvješće je usvojeno na Upravnom vijeću 25.02.2019. godine. U 2018.-toj proveli smo više od 60 vlastitih kulturnih obrazovnih programa, te bili domaćin, suorganizator ili tehnička podrška još stotinjak događanja u zgradi POU i to sa 6 zaposlenih gdje smo zbog bolovanja i odlazaka u mirovinu bili ozbiljno podkapacitirani, a korištenje zgrade i djelatnosti su se povećale. Međutim, sve planirane programe ili velika većina njih je uspješno izvršena. Od vlastitih kulturnih programa ostvareno je 16 kazališnih predstava, 11 izložbi, 9 predavanja. 3 tribine, 4 koncerta, posebno izdvajam godišnju izložbu Društva hrvatskih karikaturista, grafičku radionicu u suradnji s Akademijom likovne umjetnosti Zagreb, međunarodni književni skup dječjih autora, Dan europske baštine. Tjedan cjeloživotnog učenja, a što se tiče obrazovnih programa izdvajamo tečaj informatike za odrasle, tečaj njemačkog za odrasle, tečaj engleskog jezika za odrasle, tečaj ranog učenja jezika za djecu predškolske dobi za potrebe Dječjeg vrtića u Križu i Novoselcu, program osposobljavanja za zanimanje njegovatelj/ njegovateljica, provođenje državnog programa kroz natječaj Hrvatskog zavoda za zapošljavanje gdje smo u suradnji sa Učilištem Algebra proveli informatički ECDL pr5ogram za nezaposlene osobe s područja Ivanića, Križa i Kloštra u programu jačanja kompetencija. Suorganizatori smo gotovo svih gradskih manifestacija i značajnih gradskih događanja, kao pomoć, poticaj i suorganizator smo mnogim pojedincima, udrugama i institucijama koje nešto žele pokazati, reći ili izložiti javnosti. Zgrada POU ima približno 2500 kvadrata korisnog prostora i od kapitalnog je značaja za društveni život Ivanić-Grada. Odlukom osnivača njome upravlja i zgradu održava Pučko otvoreno učilište Ivanić-Grad. Od jeseni 2018. godine, i bez obzira na nedavno uređenje novih učioničkih i uredskih prostora u potkrovlju zgrade, u zgradi je prilično gužva jer sada u zgradi rade i provode svoje programe četiri institucije i dvije udruge - Pučko otvoreno učilište, Gradska knjižnica, Visoka škola Ivanić-Grad, Turistička zajednica, Vokalni ansambl Milka Trnina, Puhački orkestar. To od nas iziskuje dobru organizaciju, koordinaciju, međusobno razumijevanje kako bi svi uspješno izvršili naše programe i ciljeve. Tijesno je ali uspijevamo. Što se mene tiče osobno, nadam se svih nas, bolje da je sve malo i prepuno nego da nema nikoga i da je prazno. Upoznati smo s planovima Grada u rješavanju problema prostora u skorom razdoblju. Naravno, veća napućenost i veće korištenje prostora zgrade POU-a ima za posljedicu očekivanu i planiranu posljedicu, veće troškove režije i održavanja prostora, tim više što su standardi i kontrole tehničke ispravnosti i sigurnosti sve veći i veći. Pučko otvoreno učilište je u stalnim investicijskim programima od 2013. godine što je omogućilo početak, između ostalog omogućilo i početak rada novoosnovane Visoke škole i proširenje Gradske knjižnice koje je veliko poboljšanje tehničkih i sigurnosnih uvjeta prije svega brojnim korisnicima i posjetiteljima. 2018. završena je investicija započeta 2017., 700.000,00 kn, ostakljen je atrij knjižnice, uvedena LED rasvjeta u atriju knjižnice i galerijskom prostoru učilišta, sanitarno odlagalište u potkrovlju zgrade, zamijenjena je ekspanzivna posuda u kotlovnici, zamijenjen je pokrov krovišta male dvorane još 2017. ali to je isto investicija koja je završena prošle godine. Nabavljena je digitalna kino oprema, uređenje garderobe za izvođače u iznosu 455.000,00 kn sredstvima Ministarstva, Grada i vlastitim sredstvima Pučkog otvorenog učilišta, ugrađena je vip platforma u vrijednosti 155.000,00 kn, 100.000,00 Grad, 55.000,00 vlastitih sredstava, a preseljenjem ureda u potkrovlje zgrade otvorena je mogućnost proširenja Knjižnice što je u toku. Ove godine bi trebalo biti to završeno, bar po nekim najavama. Od velikih zahvata u zgradi još će nam preostati, mali samo pogled u budućnost, veliko preuređenje velike dvorane. Već ima razgovora, ta dvorana mora biti multifunkcionalna koju zaslužuju svi građani Ivanić-Grada i koja je, kao što smo i rekli, doista kapitalni objekat za društveni život, društveni javni život Grada Ivanić-Grada. Mnogi ljudi kažu da je u redu, ali tako izgleda od 1965. od kada je učinjeno malih zahvata i na brojnim improvizacijama ona funkcionira u potpunosti, međutim mislim da svi građani grada Ivanić-Grada zaslužuju dvoranu, na koncu konaca godišnje tamo bude 10 000 posjetitelja i to sa plaćenom ulaznicom. To je što se tiče samog opisnog onog što smo radili, u principu je to kroki izvješće, a što se tiče financijskog izvješća 2018. također je usvojeno na Upravnom vijeću 25.02., jasno je da smo mi kao proračunski korisnici u riznici Grada Ivanić-Grada i da sve mora proći preko Gradske uprave odnosno riznice što se tiče računa. Osnovno jednostavno pravilo što se tiče financija vlada u Pučkome i dobro da ne možemo daleko od toga, a to je što se tiče gradskog proračuna ne može se trošiti ono što nije planirano, odnosno što nije u gradskom proračunu, a što se tiče vlastitih sredstava može se potrošiti samo onoliko koliko se zaradilo, vrlo jednostavna priča. U tekućoj godini ili prenošenjem ili planiranjem viška iz prošlih godina, također znači može se planirati viškovi iz prošlih godina, odnosno sanirati eventualni manjkovi također iz prošlih godina. Malo je specifičan način izvještavanja što se tiče samih financija iz jednostavnog razloga što smo mi proračunski korisnik pa tu klasična dobit ne postoji kao takva, međutim ukupan prihod za samu 2018. godinu bio je 2.150.000,00 kn, od čega iz gradskog proračuna 1.392.000,00 kn i vlastitih prihoda, odnosno onih koji se nisu ticali i nisu bili iz gradskog proračuna 757.961,00 kn. Ukupan rashod je bio 2.427.000,00, što bi po samoj računici značilo da postoji manjak od 276.000,00 kn, međutim to je relativna stvar, vi znate, na početku sam napomenuo da je Pučko otvoreno učilište iz godine u godinu već 6 ili 7 godina u konstantnim investicijama pa s eprebacuje3 iz godine u godinu, odnosno zbog načina na koji se knjiži sve skupa nama se u prihod ne knjiži nešto što damo zahtjev u riznicu da se plati, to se odmah ne plati, nego se plati odmah poslije Nove godine, a knjiži nam se u prihod tek onog časa kada se plati. To najbolje se vidi iz nekakvih, ja ih zovem bilančnih pozicija koje se zovu obveze, odnosno potraživanje i novac koji iznose 1.056.000,00 kn dok naše obveze su 677.000,00 kn što bi bio plus od 379.000,00 kn što bi bilo nekakvo realno stanje, što bi značilo da smo u nekakvom plusu 100.000,00 kn. Što se tiče nekakvih pluseva i eventualnih tih viškova koji nastaju manje ili više oni se uvijek nastoje planirati u idućem razdoblju, konkretno u 2019. godini, kako bi se opet nešto na Pučkom otvorenom učilištu korisnoga investicijskoga, najčešće investicijskoga napravilo. Što se tiče ovog skraćenog dijela, da ja sam isto bio prisutan kada su tražili, vidi se samo dio, vidi se tendencija 2017. i 2018., ja ću se na taj način referirati na ovaj papir jedan koji ste dobili iz Gradske uprave. Zašto je tolika razlika? Doista postoji veliki razlog, indeks je 61, 62, 68, 70% međutim do 01.04.2017. godine je Gradska knjižnica bila u sastavu Pučkog otvorenog učilišta, to je najveći razlog, i drugi najveći razlog padova, odnosno skokova našeg proračuna uvijek i to jedno i drugo i 90% i više razlike su investicije koje u danom času su možda 1,5 ili 2 milijuna kuna, ovisno koliko smo dobil iz Ministarstva, Grada i šta radimo, odnosno ako su druge godine 400.000,00 ili 500.000,00 kn onda imate milijun razlike.

g. Branko Petrinec – pozdravljam sve nazočne, imam pitanje vezano za školu stranih jezika, ispričavam se ako sam propustio to i ako je bilo u Izvješću. Zanima me koliko je grupa formirano za jezike, na stranicama POU piše da se za četiri jezika može prijaviti, ako se ne varam engleski, njemački, talijanski i francuski. Koliko je grupa formirano i za djecu i za odrasle, i druga stvar ima napomena da ti programi nisu verificirani od strane Ministarstva znanosti i obrazovanja i ono što je meni logično pitanje zašto nisu, da li bi to možda povećalo interes i u konačnici, evo da skratimo, Zašto nisu verificirani,. Jer bi to sigurno bilo nešto što bi polaznicima koristilo dalje za njihovo, ne znam, čak i zapošljavanje.

g. Dražen Malec – što se tiče grupa, dječje su osnovane dvije, jedna u Križu i jedna u, ali za potrebe Dječjega vrtića, dok više nema interesa. Naime od kada u dječjim vrtićima u Ivanić-Gradu postoji učenje stranog jezika za djecu, odnosno predškolskog uzrasta i od kada se od prvog razreda osnovne škole, pad je interesa u ovom smislu. Da se formira škola vi po svakoj grupi morate imati osmero ili devetero djece, imate osam programa, prema tome to je tako prilično jasno što se događa. Što se tiče grupa za odrasle, dva su za njemački i jedan engleski 2018. godine, desetak po grupi je i završilo tu cijelu priču. Ovo što se tiče verificiranoga i neverificiranoga je gotovo formalno pitanje što se tiče stranoga jezika. Zašto formalno pitanje? Zato jer mi radimo isključivo po programu s kojim se može položiti A1, A2, B1, B2, govorimo o ispitima koji su formalni i koji su priznati međunarodno. Mi ispite nudimo da se polažu, i onda postaju formalni ako se polože, sa školama stranih jezika koje ispite imaju verificirane. Verifikacija košta, za verifikaciju uglavnom nisu zainteresirani gotovo nitko od polaznika ako im ne treba za neki posao konkretno da ih netko traži i onda se organizira. Danas ispit recimo u velikim školama koje se bave isključivo tim poslom vrlo jednostavno prijavite ispit i možete otići na ispit i taj isti ispit može se prijaviti ovdje, osim što ovdje više košta ako netko dolazi ovdje za jednog, dva ili tri čovjeka. Isključivo, što se vidi programski, isključivo po programu na način da se može polagati, 70-satni program je, da se mogu polagati ispiti kada se završi određeni stupanj.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**Z A K LJ U Č A K**

**o prihvaćanju Financijskog izvješća i Izvješća o poslovanju Pučkog otvorenog učilišta Ivanić-Grad za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

g. Igor Mužina – Zadovoljstvo mi je ukratko vas izvijestiti o radu sportske zajednice u protekloj 2018. godini. U 2018. sudjelovalo je u radu Gradske zajednice 17 sportskih udruga sa preko tisuću aktivnih sportaša, to je zajedno 37 sportskih ekipa u svakodnevnom treningu i natjecanju. To znači 50 sati treninga tjedno, 40 utakmica ili turnira vikendom. To je, kada se zbroji, negdje 1500 događaja godišnje, pola od toga je u Ivaniću. Mimo tih redovnih natjecanja naši klubovi organiziraju i manifestacije od posebnog značaja većinom međunarodnog karaktera, neke od njih, njih je desetak, pet ih je sufinancirano od strane Županijske sportske zajednice. Isto tako sufinancirani su pogoni mlađih kategorija naših klubova od strane Županijske zajednice i stipendiran je jedan sportaš na bazi cijele godine. Sportska zajednica upravlja i sportskom dvoranom Žeravinec. Klubovi koriste dvoranu u maksimalnom broju sati recipročno obujmu svog rada. Od prošle godine vodimo skrb i o sportskom parku Zelenjak u svrhu čega smo zaposlili domara. Nabavljena su materijalna sredstva za provođenje i funkcioniranje sportskih objekata. Kao i svake godine kod nas sudjeluju u radu reprezentativne selekcije na svojim pripremama i odigravanju utakmica. Zaključak našeg rada je da uvijek zadržavamo isti nivo rezultata, isti nivo rada, kvalitete. Imamo u toj godini 6 državnih prvaka, 27 medalja sa državnih prvenstava, broncu se Europskog prvenstva u samostrelu, prvaka centralno europske zone u kartingu i srebro u rukometu na pijesku s Olimpijskih igara mladih. Imamo pet državnih reprezentativaca i jednog reprezentativnog trenera. Ovo je ukratko izvještaj, financijski mogu pojasniti ukoliko nešto treba.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**Z A K LJ U Č A K**

**o prihvaćanju Financijskog izvješća i Izvješća o poslovanju Gradske zajednice športskih udruga Grada Ivanić-Grada za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

g. Dario Kezerić – Ukratko Izvješće o radu Vatrogasne postrojbe i Financijsko izvješće prošlo je tijela Vatrogasne postrojbe, prošlo je kroz Upravno vijeće gdje je na 1. sjednici i usvojeno. Vatrogasna postrojba djeluje na području Ivanić-Grada, Križa i Kloštra Ivanića, te na autocesti A3. Postrojba je u 2018. godini prosječno je brojila 48 operativnih vatrogasaca i jednog servisera za održavanje vatrogasnih vozila, opreme i vatrogasnih aparata. Tijekom 2018. godine Postrojba je radila prema Planu rada Vatrogasne postrojbe za 2018. godinu, te prema operativnom djelovanju sukladno Planu zaštite od požara. Rad je organiziran u četiri smjene koje zbog godišnjeg odmora i bolovanja djelatnika broji pet ili šest vatrogasaca u samom centru Postrojbe, tri ili četiri vatrogasca su bila dislocirana na objekte INE, kao što je Etan, IVA 1, otpremna stanica Graberje. Što se tiče intervencija Postrojba je intervenirala 333 puta. 228 puta intervenirala je na području Grada Ivanić-Grada, 46 puta na području Križa, 48 puta na području Kloštar Ivanića, 11 intervencija je obavljeno na području autoceste Zagreb – Lipovec. Prema vrsti intervencija intervenirala je na 52 požara, 274 događaja tehničke naravi, te 4 ostala događaja. Prema statističkim podacima intervencija 2018. godina bila je najbrojnija posljednjih desetak godina. Prema mjesecima iz grafičkog prikaza je vidljivo da su ožujak i kolovoz imali najviše intervencija, a siječanj i studeni najmanje u cijeloj godini. Sve intervencije su odrađene u najkraćem mogućem roku, profesionalno i prema pravilima struke. Segment uvježbavanja i usavršavanja djelatnika tijekom 2018. godine usavršavanje i uvježbavanje djelatnika provodilo se prema planu nastave i prema Pravilniku o programu i načinu provedbe teorijske nastave i praktičnih vježbi u vatrogasnim postrojbama. U mjesecu svibnju su odrađene tri vježbe različitih scenarija u suradnji s Inom, vježbe su uspješno odrađene sa službama sigurnosti INE na Polju Ivanić, Polju Žutica i pogonu Etan. 21. svibnja 2018. održana je interna vježba radova na vodi na rijeci Savi gdje je sudjelovalo 30 zaposlenika Vatrogasne postrojbe. Na području Ivanić-Grada prošle godine u svibnju održana je vježba pod nazivom Sava Ivanić 2018. Godine, to je bila vježba županijskih snaga civilne zaštite. Vatrogasna postrojba je bila nositelj aktivnosti oko pripreme i izvođenja vježbe. Vježbi je prisustvovalo oko 300 sudionika iz svih struktura civilne zaštite Zagrebačke županije od kojih je bilo 30 pripadnika Vatrogasne postrojbe. Ovo je do sada najveća i najsloženija vježba u povijesti Vatrogasne postrojbe koja je održana na području našeg grada. U vježbi je prikazana operativna spremnost Vatrogasne postrojbe, naših postrojbi dobrovoljnih vatrogasnih društava, hitne medicinske pomoći Ivanić-Grad, Gradskog društva Crvenog križa te Stožera civilne zaštite Ivanić-Grad. Vježba je obuhvatila nekoliko raznih točaka gdje je uvježbavano spašavanje utopljenika iz vozila koje je sletjelo u Savu, izvlačenje vozila iz Save pomoću ronioca, izrada zečjeg nasipa uslijed prijetnje od izlijevanja rijeke, izrada nepropusne brane uslijed propuštanja nasipa, postavljanje brana i saniranje masne mrlje na rijeci, spašavanje života i prijevoz čamcima s jedne obale rijeke na drugu, spašavanje unesrećenih iz požara kuće i potraga za nestalim osobama, upravljanje Stožera civilne zaštite sa svim službama na terenu, rad izdvojenog zapovjednog mjesta, prikupljanje informacija i odvijanje komunikacije izdvojenog vatrogasnog operativnog centra. U 2018. godini zaposlenici postrojbe uspješno su prošli slijedeća osposobljavanja – za bolničara, rukovođenje i zapovijedanje vatrogasnim intervencijama, specijalnost za spašavanje iz ruševina, osposobljavanje servisera za servisiranje aparata za početno gašenje požara, osposobljavanje za upravljanje brodicom. U lipnju je održana interna vježba sve četiri smjene koje su obuhvaćale spašavanje unesrećenih iz prometnih nesreća. Djelatnici su sudjelovali na raznim stručnim seminarima i skupovima iz područja vatrogastva. Što se tiče uslužnih djelatnosti postrojba konstantno teži pronalasku novih poslova kako bi kroz vlastitu djelatnost povećali prihode. Vatrogasna postrojba je vršila najam vatrogasaca za potrebe INE i to u 2018. godini 14 vatrogasaca je dežuralo na objektima INE na području grada. Izvršeno je 415 osiguranja kod izvođenja opasnih radova na objektima INE, prevezeno je 25 cisterni vode za potrebe građanstva i pravnih osoba, u servisu izolacijskih aparata izvršeno je 87 godišnjih pregleda aparata, 119 maski i 7 plućnih automata je servisirano, 36 reduktora tlaka, 21 servis boca i pregledana su dva kemijska odijela. U protekloj godini postrojba je nabavila kompletnu opremu za stacionarni i pokretni servis aparata za početno gašenje požara, za rad u servisu zaposlen je jedan djelatnik i tri zaposlenika su osposobljena za servisera vatrogasnih aparata. Time je vatrogasna postrojba proširila svoju djelatnost kako bi ostvarili dodatne prihode kojima bi se vratila uložena sredstva, financirale plaće minimalno dva djelatnika servisa te nabavila vatrogasna oprema. Zbog kvara starog uređaja servisa izolacijskih aparata nabavljen je novi moderan uređaj koji ima mogućnost ispitivanja i ostalih proizvođača izolacijskih aparata što je cilj vatrogasne postrojbe. Potkraj godine nabavljena je nadogradnja za vatrogasno vozilo namijenjena za intervencije na naftnim i industrijskim postrojenjima kojima će u budućnosti Vatrogasna postrojba podići intervencijsku spremnost postrojbe ili proširiti pružanje vatrogasnih usluga na tržištu. uz redovne aktivnosti postrojba je radila na više područja kako bi doprinijeli razvoju i promidžbi vatrogastva u Ivanić-Gradu. Povodom svibnja, mjeseca zaštite od požara, 4. svibnja na dan Sv. Florijana obilježen je Dan hrvatskih vatrogasaca, postrojba je sudjelovala u mimohodu vatrogasnim vozilima gradom te je sudjelovala na misi u crkvi Sv. Petra. Potkraj svibnja u suradnji sa VZG Ivanić-Grada prvi puta je sudjelovala na 5. festivalu igračaka u Ivanić-Gradu pod nazivom „Mala vatrogasna olimpijada u Ivanić-Gradu. Festival je trajao 19. i 20. svibnja od 10.00 d 16.00 sati. Cilj je bio izmamiti osmijeh i zadovoljstvo svakog djeteta koje se na našim poligonima moglo uživjeti u ulogu i posao svakog vatrogasca. Do sada je to najveća manifestacija vatrogasnih igara u Hrvatskoj namijenjena našim najmlađim sugrađanima. Po zapovijedi glavnog vatrogasnog zapovjednika tijekom ljetnog perioda prema potrebi postrojba je sudjelovala na dislokaciji na otoku Visu s jednim pripadnikom i vatrogasnom auto cisternom. Postrojba je cijelu godinu surađivala s vrtićima, školama, mjesnim odborima, ustanovama, udrugama s područja Grada kako bi pomogli i ostvarili ciljeve koji su u interesu naših sugrađana i društvene zajednice. S ciljem dobre suradnje vršeni su popravci vozila, vatrogasnih pumpi i opreme za DVD-e s područja Grada. Servis izolacijskih aparata, SPU obuka i redovan rad postrojbe su odrađeni u sklopu norme ISO 9001. U 2018. godini donijet je Pravilnik o održavanju tjelesne i kondicijske spremnosti djelatnika Vatrogasne postrojbe. Na temelju Pravilnika početkom prosinca svi operativni djelatnici koji su učestvovali su provjeri tjelesne i kondicijske spremnosti zaključak provjere je da većina djelatnika mora značajno raditi na povećanju tjelesne i kondicijske spremnosti kako bi bili spremni izvršavati svoju zadaću. Na kraju zahvaljujemo se svim pravnim i fizičkim osobama koje su tijekom godina pomagale ostvarenju ciljeva Vatrogasne postrojbe te svim djelatnicima koji su časno i pošteno izvršavali svoje zadaće.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**Z A K LJ U Č A K**

**o prihvaćanju Financijskog izvješća i Izvješća o poslovanju Javne vatrogasne postrojbe Grada Ivanić-Grada za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Laura Sadiković – kao što je rekao zapovjednik, Postrojba radi na proširenju djelatnosti kako bi ostvarila dodatne prihode, upravo zbog toga je potrebno donijeti i ovu dopunu Odluke o osnivanju Javne vatrogasne postrojbe. Ovom dopunom dodajemo ni predmet djelatnosti, odnosno dopunjuje se novim djelatnostima koje su navedene u samoj Odluci koju imate pred sobom. Dopunu je potrebno donijeti kako bi se moglo provesti upis novih djelatnosti na Trgovačkom sudu. Sve navedene djelatnosti usklađene su sa nacionalnom klasifikacijom djelatnosti.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o dopuni Odluke o osnivanju Javne vatrogasne postrojbe**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Tomislav Abramović – u materijalima je dostavljeno cjelovito izvješće o radu Vatrogasne zajednice Grada u kojoj je djelomično uključeno i ovo što je u prethodnoj točci kolega elaborirao tako da neću u detalje, dakle u 2018. smo imali čitavi niz aktivnosti, samo da spomenem, od nabave vatrogasne opreme, vozila, servisiranja opreme, dislokacije, osposobljavanje kadrova, održavanje vježbi i liječničkih pregleda i odrađivanje vatrogasnih intervencija. Sve je to elaborirano detaljno u Izvješću, prilog Izvješću je i Financijsko izvješće, ukupni prihodi 790.447,00 plus onaj dio Strategije, znači sveukupno 940.447,00, a i ukupni rashodi su dakle 775.000,00 plus sredstva za Strategiju, pozitivna razlika između prihoda i rashoda. Ovo Izvješće je prošlo sva tijela Vatrogasne zajednice, od zapovjedništva, predsjedništva, jednoglasno je usvojeno na sjednici Skupštine, a prethodno je dano pozitivno mišljenje od strane i Nadzornog odbora te predlažem da i Gradsko vijeće usvoji.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**Z A K LJ U Č A K**

**o prihvaćanju Financijskog izvješća i Izvješća o poslovanju Vatrogasne zajednice Grada Ivanić-Grada za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Tihana Vuković Počuč – predmetni prijedlog Odluke rezultat je razmatranja potreba za povećanjem specijalizacije i učinkovitosti rada Gradske uprave, zbog toga je predloženo da se ovom Odlukom ustroji tri upravna odjela. Sami zadaci koji su im dani u nadležnost propisani su ovom Odlukom, Dakle, predviđen je Upravni odjel za lokalnu samoupravu, pravne poslove i društvene djelatnosti, zatim Upravni odjel za komunalno gospodarstvo, prostorno planiranje, gospodarstvo i poljoprivredu i Upravni odjel za financije i proračun. U dosadašnjem radu utvrdilo se da je obzirom na veliki dio provedbe projekata koji su što ugovoreni što prijavljeni, iskazala se potreba za većom specijalizacijom u radu samih službenika i upravnih tijela Gradske uprave. Na primjer, u našem Upravnom odjelu za društvene djelatnosti u članku 7. Pobrojali smo poslove kojima se bavimo, a od toga u postotku radnog vremena najveći dio na pomoć pri izradi projekata Grada. Zbog toga smo htjeli ovom Odlukom poboljšati samu efikasnost rada Gradske uprave.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o ustrojstvu upravnih tijela Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Milivoj Maršić – pred vama je Izvješće o izvršenju programa građenja objekata i uređaja komunalne infrastrukture u 2018. godini. U planu je ukupno bio 31 objekat, od toga je 21 objekat izvršen, ostali neki nisu prije svega zbog načina financiranja iz kapitalne potpore jer nisu kapitalne potpore ostvarene. Ukupna vrijednost izgradnje, odnosno objekata komunalne infrastrukture u prošloj godini je 16.163.712,00 kn, to je nekih 54% od plana, međutim to sam već napomenuo, znači najviše je odstupanje u dijelu onih projekata koji bi se financirali iz kapitalnih pomoći. Navedeni objekti sufinancirani iz nekoliko izvora, konkretno iz osam izvora, a najveći izvor financiranja gradnje upravo su kapitalne pomoći od 8 milijuna, znači 50%, bez obzira što smo mi planirali 20 milijuna, ali eto uspjeli smo ostvariti od toga 8 milijuna što je povećanje u odnosu na prošlu godinu. Ostali izvori iz kojih su financirane izgradnje je komunalni doprinos i rudna renta. Znači kapitalne potpore, komunalni doprinos, rudna renta čine 80% izvora financiranja gradnje navedenih objekata. Ostalo su manji neki iznosi. Što se tiče izvršenja Programa održavanja komunalne infrastrukture za 2018. godinu ukupna vrijednost održavanje je 8.641.000,13 kn, bilo je planirano 9.500.000,00 kn, znači u velikom dijelu je to sve izvršeno, ima dosta aktivnosti. Što se tiče izvora predviđeno je ukupno pet izvora, najveći izvor za financiranje je komunalna naknada, ukupno 96%, što je i osnovna namjena komunalne naknade da se financira održavanje komunalne infrastrukture.

Gradsko vijeće jednoglasno je prihvatilo prijedlog predsjednika o održavanju objedinjene rasprave po obje pdtočke predmetne točke.

**A.)**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**IZVJEŠĆE O**

**IZVRŠENJU PROGRAMA GRAĐENJA OBJEKATA I UREĐAJA KOMUNALNE INFRASTRUKTURE U 2018. GODINI**

Izvješće prileži zapisniku i čini njegov sastavni dio.

Napomena: Izvješće je u istovjetnom tekstu usvojeno na sjednici Gradskog vijeća, a vijećnicima je dostavljeno u materijalima za sjednicu Gradskog vijeća.

**B.)**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**IZVJEŠĆE O**

**IZVRŠENJU PROGRAMA ODRŽAVANJA KOMUNALNE INFRASTRUKTURE U 2018. GODINI**

Izvješće prileži zapisniku i čini njegov sastavni dio.

Napomena: Izvješće je u istovjetnom tekstu usvojeno na sjednici Gradskog vijeća, a vijećnicima je dostavljeno u materijalima za sjednicu Gradskog vijeća

**10. TOČKA**

g. Martin Madaras – ovom točkom se na razmatranje daje prijedlog Dodatka I. Odluke o zaključenju Sporazuma o suradnji na projektu razvoja telekomunikacijske infrastrukture širokopojasnog pristupa, dakle taj Sporazum je zaključen u 2015. godini i njime je Grad Ivanić-Grad definiran kao nositelj ovog projekta koji obuhvaća područja Grada Dugo Selo, Općine Kloštar Ivanić, Općine Križ i Općine Brckovljani. Sam Sporazum bio je osnovica za početak rada na planu razvoja širokopojasne infrastrukture koji je dovršen u lipnju ove godine, te je 24. lipnja dobio potvrdu Hrvatske regulatorne agencije za mrežnu djelatnost da je izrađen sukladno okvirnom nacionalnom programu za razvoj infrastrukture širokopojasnog pristupa. Osnovnim tekstom Sporazuma nije bilo definirano tko je odgovoran za dostavljanje iskaza interesa za sudjelovanje u postupku predodabira što je samo jedna od faza javnih poziva na koje se taj projekt mora aplicirati da bi ostvario sufinanciranje iz EU fondova, dakle osim javnog poziva za iskaz interesa za sudjelovanje u postupku predodabira imamo javni poziv za dostavu prijava za postupak predodabira i u konačnici imamo ograničeni poziv za dostavu projektnih prijedloga za izgradnju mreže. Zbog tog nedostatka sam Sporazum treba dopuniti odredbama u kojima se u tekstu definiraju obveze Grada Ivanić-Grada kao nositelja projekta, odnosno Grad Ivanić-Grad mora biti ovlašten da poduzima određene radnje koje su definirane u ovom prijedlogu Dodatka I Sporazuma, odnosno za prijavu na te javne pozive. Predlaže se Gradskom vijeću da usvoji predmetnu Odluku.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o zaključenju Dodatka I Sporazuma o suradnji na projektu razvoja telekomunikacijske infrastrukture širokopojasnog pristupa u područjima u kojima ne postoji dostatan komercijalni interes za ulaganja, prihvatljivog za financiranje iz EU fondova**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**11. TOČKA**

Gđa. Tihana Vuković Počuč – jedna od najčešćih periodičkih odluka koja se pojavljuje na Gradskom vijeću odnosi se na poduzetničku zonu i neprodane parcele koje su još tamo u vlasništvu Grada. Ova Odluka rezultat je Odluke Povjerenstva za prodaju nekretnina u poduzetničkoj zoni koja je na otvaranju ponuda za lipanj zaprimila ponudu trgovačkog društva Mostari gradnja koja nije zadovoljila sve formalne uvjete, odnosno nije dostavila gospodarski program iz kojeg bi se moglo utvrditi koja je namjera kupnje zemljišta. Zbog toga smo morali donijeti Odluku da se ne prihvati ova ponuda, a iduće otvaranje ponuda zakazano je za ponedjeljak 15. srpnja pa ćemo vidjeti još su dvije parcele ostale slobodne za prodaju da li će doći koja ponuda, odnosno ukoliko će ponude biti formalno pravno valjane moći će se onda donijeti i adekvatne odluke o odabiru.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o neprihvaćanju ponude za kupnju nekretnine u**

**Poduzetničkoj zoni Ivanić-Grad Sjever – Zoni 6**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**12. TOČKA**

Gđa. Tihana Vuković Počuč – prijedlog izmjene i dopune Odluke koji je pred vama odnosi se na formalno pravno usklađenje načina prodaje u Ivanić-Gradu sa odredbama Zakona o trgovini. Ono što je u obvezi Grada je da za svaku lokaciju ima definiran model i način upravljanja. Komunalnom centru se ovom Odlukom proširuje mogućnost da raspolaže, odnosno daje u najam i prostor koji je novosagrađen na ulazu u samu tržnicu, tako da ovo je jedno formalno pravno usklađenje kojim se i na tom području omogućuje raspolaganje odnosno prodaja.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o izmjeni i dopuni Odluke o prodaji robe izvan prodavaonica na području**

**Grada Ivanić–Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**13. TOČKA**

g. Milivoj Maršić – ovom odlukom se odobrava dugoročno zaduženje Javne vatrogasne postrojbe Grada Ivanić-Grada putem kredita Privredne banke u iznosu od 900.000,00 kn u svrhu kupnje vatrogasnog vozila i opremanje odnosno nabavu polovne vatrogasne autocisterne i polovnog podvozja za nabavljenu vatrogasnu dogradnju, Kredit se odobrava uz slijedeće uvjete – dugoročni kredit, znači na 9 godina, kamatna stopa 2% godišnje fiksna, naknada za obradu kredita 0,5%, nema rezervacije za sredstva, rok otplate je 9 godina, odnosno 108 mjesečnih rata i instrument osiguranja su mjenice i zadužnice korisnika kredita, i čl.3. ove Odluke govori da se ovlašćuje zapovjednik Javne vatrogasne postrojbe Ivanić-Grada za zaključivanje ugovora o kreditu i Javna vatrogasna postrojba ovlašćuje se za izdavanje zadužnice i mjenice kao jamstva za osiguranje povrata kredita

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**Odluke**

**o davanju suglasnosti Javnoj vatrogasnoj postrojbi Grada Ivanić-Grada za dugoročno zaduživanje kod Privredne banke Zagreb d.d.**

**14. TOČKA - RAZNO**

Pod točkom Razno nije bilo pitanja niti prijedloga.

Sjednica Gradskog vijeća Grada Ivanić-Grada dovršena je u 18:15 sati.

Zapisnik izradila: PREDSJEDNIK GRADSKOG VIJEĆA:

Nikolina Mužević Željko Pongrac, pravnik kriminalist